એ વાત બંને દીકરાઓને પણ ગળે ઊતરી, સ્વામી કેશવાનંદે સંન્યસ્ત લીધું ત્યારે તો બીજા સંન્યાસીઓની માફક હિમાલયમાં જઈ કોઈ ગુરુ પાસે આત્માની ઉન્નતિ સાધવાની ઈચ્છા હતી, પરંતુ એ અરસામાં મહાત્માજીએ હિંદના રાજકારણમાં પ્રવેશ કર્યો અને સાધુસંન્યાસીઓ કે બાળક-સ્ત્રીઓને પણ હિંદમાંની પરાધીનતા મિટાવવા સિવાય બીજો ધર્મ નથી એમ જોરશોરથી પ્રતિપાદન કરવા માંડ્યું. તેની અસર કેશવાનંદ સ્વામી ઉપર થઈ અને એમનું હિમાલય જવાનું બંધ રહી ગયું અને પ્રજાનાં કાર્યોમાં એ ઓતપ્રોત થઈ ગયા.